FI Euroopan unionin virallinen lehti C 405/1

AFRIKAN, KARIBIAN JA TYYNENMEREN VALTIOIDEN RYHMÄN JÄSENTEN SEKÄ EUROOPAN UNIONIN JA SEN JÄSENVALTIOIDEN VÄLILLÄ TEHDYN KUMPPANUUSSOPIMUKSEN MUKAISESTI JÄRJESTETTÄVÄ YHTEINEN PARLAMENTAARINEN EDUSTAJAKOKOUS

MAANANTAINA 19. KESÄKUUTA 2017 PIDETYN ISTUNNON PÖYTÄKIRJA

(2017/C 405/01)

SISÄLTÖ

Virallinen avajaisistunto 2

Yhteisen parlamentaarisen edustajakokouksen istunto 2

Yhteisen parlamentaarisen edustajakokouksen kokoonpano 2

1. Esityslistan hyväksyminen (AP102.196) 2

2. Yhteisen parlamentaarisen edustajakokouksen 32. täysistunnon edellisten istuntojen pöytäkirjojen hyväksyminen (EUVL C 170, 30.5.2017) 2

3. Yhteispuheenjohtajien ilmoitukset ja 18. kesäkuuta 2017 pidetyssä työvaliokunnan kokouksessa tehdyt päätökset 2

4. Kansainvälisestä yhteistyöstä ja kehitysasioista vastaavan Euroopan komission jäsenen Neven Mimican julkilausuma 3

5. Keskustelu kansainvälisestä yhteistyöstä ja kehitysasioista vastaavan komission jäsenen Neven Mimican kanssa – catch-the-eye-menettely 3

6. Komission kyselytunti 3

7. Toimet, jotka komissio on toteuttanut yhteisen parlamentaarisen edustajakokouksen 32. istunnossa hyväksyttyjen päätöslauselmien johdosta 4

8. Muuttoliike: nykyinen tilanne 4

9. Talouselämän osapuolten ja työmarkkinaosapuolten selonteko 4

MAANANTAINA 19. KESÄKUUTA 2017 PIDETYN ISTUNNON PÖYTÄKIRJA

(Istunto avattiin klo 11.00)

Virallinen avajaisistunto

Puheenvuorot:

Maltan edustajainhuoneen puhemies Angelo Farrugia, yhteisen parlamentaarisen edustajakokouksen yhteispuheenjohtajana toiminut Mémounatou Ibrahima, yhteisen parlamentaarisen edustajakokouksen yhteispuheenjohtaja Louis Michel ja Maltan tasavallan presidentti Marie-Louise Coleiro Preca.

(Istunto keskeytettiin klo 12.20 ja sitä jatkettiin klo 15.18.)

PUHETTA JOHTI: Louis MICHEL

Yhteispuheenjohtaja

Yhteisen parlamentaarisen edustajakokouksen istunto

Yhteispuheenjohtaja toivotti kaikki osallistujat tervetulleiksi.

Yhteisen parlamentaarisen edustajakokouksen kokoonpano

Yhteispuheenjohtaja ilmoitti, että yhteisen parlamentaarisen edustajakokouksen jäsenluettelo liitetään pöytäkirjaan AKT-valtioiden viranomaisten ja Euroopan parlamentin toimittamassa muodossa.

1. Esityslistan hyväksyminen (AP102.196)

Puheenvuorot: Abderrahmane Marrakchy (Mauritania), yhteispuheenjohtajana toiminut Mémounatou Ibrahima, yhteispuheenjohtaja Louis Michel, Michael Gahler ja Catherine Bearder.

Päätös: Jäsenten lähdön helpottamiseksi ryhdyttiin toimiin, jotta äänestys voitaisiin pitää keskiviikkona 21. kesäkuuta 2017 mahdollisimman aikaisin iltapäivästä. Sihteeristö laatii ajan tasalla olevan esityslistaluonnoksen ja istunnon työohjelman, jotka toimitetaan edustajakokoukselle.

2. Yhteisen parlamentaarisen edustajakokouksen 32. täysistunnon edellisten istuntojen pöytäkirjojen hyväksyminen (EUVL C 170, 30.5.2017)

Pöytäkirjat hyväksyttiin.

3. Yhteispuheenjohtajien ilmoitukset ja 18. kesäkuuta 2017 pidetyssä työvaliokunnan kokouksessa tehdyt päätökset

Yhteispuheenjohtaja kertoi työvaliokunnan 18. kesäkuuta 2017 pidetyn kokouksen tuloksista.

Seuraavista asioista tehtiin päätökset:

a) Pysyvät valiokunnat laativat seuraavat mietinnöt: Poliittisten asioiden valiokunta — AKT-maiden ja EU:n suhteet Cotonoun sopimuksen jälkeen: vahva parlamentaarinen ulottuvuus Taloudellisen kehityksen, rahoituksen ja kaupan valiokunta — Kasvinsuojeluaineiden, siementen ja muiden maatalouden tuotantopanosten laittoman kaupan vaikutus AKT-maiden talouteen Sosiaali- ja ympäristöasioiden valiokunta — Kaupungistumisen sosiaaliset ja ympäristöön kohdistuvat seuraukset ottaen erityisesti huomioon teollisuus- ja kotitalousjätteen ympäristön kannalta kestävän käsittelyn AKT-maissa

b) Vahvistettiin, että 34. edustajakokous järjestetään 18.–20. joulukuuta 2017 Karibian alueella.

c) 14. alueellinen kokous järjestetään Port Vilassa (Vanuatu) 19.–21. heinäkuuta 2017

d) Edustajakokous esittää kannanoton ilmastonmuutokseen.

e) Istuntojen välillä pidettävien kokousten ajankohtia pyrittäisiin siirtämään siten, että puhemiehistön kokoukset pidettäisiin keskiviikkona iltapäivällä ja valiokuntien kokouksen torstaina aamulla ja iltapäivällä.

4. Kansainvälisestä yhteistyöstä ja kehitysasioista vastaavan Euroopan komission jäsenen Neven Mimican julkilausuma

Kansainvälisestä yhteistyöstä ja kehitysasioista vastaava Euroopan komission jäsen Neven Mimica painotti julkilausumassaan kehityspolitiikkaa koskevaa uutta eurooppalaista konsensusta sekä marraskuussa 2017 Norsunluurannikolla järjestettäväksi kaavailtua Afrikan ja EU:n huippukokousta. Kehityspolitiikkaa koskeva uusi eurooppalainen konsensus jäsentyy Agenda 2030:n tavoin viiden ”P:n” ympärille: people, planet, prosperity, peace ja partnership (ihmiset, planeetta, vauraus, rauha ja kumppanuus). Siinä vahvistetaan, että köyhyyden poistaminen on edelleenkin EU:n kehityspolitiikan keskiössä ja että vuoteen 2030 mennessä on määrä saavuttaa tavoite antaa virallista kehitysapua 0,7 prosenttia BKTL:stä. Afrikan ja EU:n kumppanuuden vauhdittamista koskevassa yhteisessä tiedonannossa tehdään konkreettisia ehdotuksia kautta 2018–2020 koskevaa etenemissuunnitelmaa varten.

5. Keskustelu kansainvälisestä yhteistyöstä ja kehitysasioista vastaavan komission jäsenen Neven Mimican kanssa – catch-the-eye-menettely

Puheenvuorot: Bogdan Brunon Wenta, Norbert Neuser, Halifa Sallah (Gambia), Michael Gahler, Jomo Mfanawemakhosi Dlamini (Swazimaa), Joseph Owona Kono (Kamerun), María Lidia Senra Rodríguez, Michel Kamano (Guinea), Cécile Kashetu Kyenge, Sebastian Kopulande (Sambia), Worlea Saywah Dunnah (Liberia), Clifford André (Seychellit), Maria Heubuch, Hermann Razafindravelo (Madagaskar), Adjedoue Weidou (Tšad), Oumouri Mmadi Hassani (Komorit) ja Ben Abdallah Banda (Ghana).

Keskustelu painottui ehdotettuun Euroopan ulkoiseen investointiohjelmaan sekä yksityisen sektorin rooliin kehityksessä. Korostettiin tarvetta parantaa kohdemaiden liiketoiminta- ja sijoitusympäristöä ja tukea Afrikan teollistumista. Myös tieteen ja teknologian rooli kasvua edistävänä tekijänä mainittiin. Useita turvallisuuteen/muuttoliikkeeseen/kehitykseen liittyviä huolenaiheita nostettiin esiin. Muissa kysymyksissä keskityttiin nykyisiin kalastussopimuksiin, naisten rooliin kehityksessä sekä pienten saarten erityistarpeisiin. Kysymyksiä esitettiin myös Cotonoun sopimuksen jälkeisen kehyksen ja tulevan Afrikan ja EU:n huippukokouksen välisistä yhteyksistä.

Komission jäsen Mimica vastasi jäsenten esittämiin kysymyksiin catch-the-eye-menettelyssä noudatetun järjestyksen mukaisesti.

6. Komission kyselytunti

Komissiolle esitettiin yhteensä 17 kysymystä.

Komissio oli jo aiemmin vastannut kysymyksiin kirjallisesti. Komission jäsen Mimica vastasi suullisesti seuraaviin alkuperäisiin kysymyksiin liittyneisiin lisäkysymyksiin:

Suullinen kysymys nro 1, esittäjä Oumouri Mmadi Hassani (Komorit), Komoreilla toimivasta kalanjalostuslaitoksesta

Suullinen kysymys nro 3, esittäjä Norbert Neuser, talouskumppanuussopimuksen täytäntöönpanosta

Suullinen kysymys nro 5, esittäjä Cécile Kashetu Kyenge, maahanmuuttopolitiikkaan liittyvistä rahastoista

Suullinen kysymys nro 8, esittäjä Maria Arena, IGAD:n sitoumusten täytäntöönpanosta

Suullinen kysymys nro 12, esittäjä Catherine Bearder, ICCWC:n indikaattoreista

Suullinen kysymys nro 15, esittäjä Enrique Guerrero Salom, lisääntymisterveydestä

Suullinen kysymys nro 16, esittäjä Julie Ward, yksityisen sektorin investointien roolista nälän ja aliravitsemuksen torjunnassa

Suullinen kysymys nro 17, esittäjä Clifford André (Seychellit), merenkulun turvallisuudesta Intian valtameren alueella

Kysymysten nro 6, 9, 10, 11 ja 14 esittäjillä ei ollut lisäkysymyksiä.

Kysymysten nro 2, 4, 7 ja 13 esittäjät eivät olleet paikalla.

7. Toimet, jotka komissio on toteuttanut yhteisen parlamentaarisen edustajakokouksen 32. istunnossa hyväksyttyjen päätöslauselmien johdosta

Komission jäsen viittasi asiakirjaan, joka koski komission ja unionin ulkoasioiden ja turvallisuuspolitiikan korkean edustajan yhteisen parlamentaarisen edustajakokouksen Nairobissa (Kenia) joulukuussa 2016 hyväksymien päätöslauselmien johdosta toteuttamia toimia. Asiakirja sisältyy istuntoasiakirjakokonaisuuteen.

8.

Muuttoliike: nykyinen tilanne

Keskustelu Yhdistyneiden kansakuntien pakolaisasiain päävaltuutetun (UNHCR) Keski-Välimeren tilanteesta vastaavan erityislähettilään Vincent Cochetelin kanssa

UNHCR:n Keski-Välimeren tilanteesta vastaava erityislähettiläs Vincent Cochetel muistutti pakolaisten ja taloudellisista syistä muuttavien henkilöiden välisestä erosta. Maailmassa on tällä hetkellä 67 miljoonaa väkipakolla asuinsijoiltaan siirtymään joutunutta ihmistä. Välimeren reitillä Libyaan tällä hetkellä loukkuun jääneiden pakolaisten/muuttajien tilanne on katastrofaalinen ja esiin on tullut laajamittaisia ihmisoikeusloukkauksia. Vincent Cochetel painotti tarvetta tarjota lähtö- ja kauttakulkumaille räätälöityä apua, jotta niitä kutakin voidaan auttaa selviytymään omasta konkreettisesta tilanteestaan. Ihmissalakuljetuksen liiketoimintamallin romuttaminen edellyttäisi myös yhteistyötä kaikilla tasoilla, mutta tällaista yhteistyötä ei kuitenkaan tällä hetkellä tehdä.

Puheenvuorot: Bogdan Brunon Wenta, Cécile Kashetu Kyenge, Mohamed Youssouf Goumaneh (Djibouti), Louis Michel, Musa Hussein Naib (Eritrea), Neoklis Sylikiotis, Abadula Gemeda Dago (Etiopia), Bodil Valero, Halifa Sallah (Gambia), Thomazeau Price Cyprien (Haiti), Michael Gahler, Abdikadir Omar Aden (Kenia), Martina Werner, Uladi Mussa (Malawi), Ahamada Soukouna (Mali), Anna Záborská, Amadou Dioffo (Niger), Pedro Silva Pereira, Teresa Jiménez-Becerril Barrio, Dariusz Rosati, Julie Ward, Babiker Mohamed Tom Bakhit (Sudan), Jacob Oulanyah (Uganda), Daniel K. Shumba (Zimbabwe), Prim Pujals Nolasco (Dominikaaninen tasavalta) ja Domenico Rosa (komissio).

Jäsenet korostivat tarvetta puuttua muuttoliikkeen perimmäisiin syihin, koska köyhyys on edelleenkin yksi maastamuuttoon ajavista syistä. Jotkut jäsenet muistuttivat, että muuttoliike voisi olla kaikkien kannalta myönteinen asia, jos sitä hallinnoitaisiin hyvin ja jos se toteutettaisiin kansalainvälisiä velvoitteita noudattaen. Vallettan yhteisen toimintasuunnitelman hajanainen luonne mainittiin ja EU:n Afrikka-hätärahaston täytäntöönpanosta esitettiin kysymyksiä. Keskustelussa otettiin esille huolenaiheita, jotka liittyivät joidenkin takaisinottosopimusten neuvottelemiseen sekä pyrkimykseen asettaa muuttoliikkeeseen liittyvät huolenaiheet kehitystavoitteiden edelle.

Vincent Cochetel päätti keskustelun.

9.

Talouselämän osapuolten ja työmarkkinaosapuolten selonteko

Euroopan talous- ja sosiaalikomitean AKT-seurantakomitean puheenjohtajan Yves Somvillen alustus

Yves Somville, Euroopan talous- ja sosiaalikomitean AKT-seurantakomitean puheenjohtaja, esitteli seurantakomitean viimeisimmät ja tulevat toimet.

Puheenvuoro: Halifa Sallah (Gambia).

Yves Somville vastasi esitettyyn kysymykseen.

(Istunto päättyi klo 18.35.)